Tok bilder under ugjerningen

3 UKER GAMLE: Kyllingene er bare tre uker gamle, og er derfor helt avhengig av både mat og varme fra foreldrene. Foto: ATLANTERHAVSPARKEN Foto:,

Fire personer siktet etter pingvin-tyveriet

Natt til torsdag ble tre pingvinkyllinger stjålet fra Atlanterhavsparken i Ålesund. Nå er fire personer siktet etter dyrevelferdsloven.

Bjørn-Martin Nordby

Oppdatert 15. mai 2015

Artikkelen er over fem år gammel

Politiadvokat Yngve Skovly ved Sunnmøre politidistrikt bekrefter overfor Sunnmørsposten at to kvinner og to menn født i 1996 er siktet i saken. De fire ble pågrepet og tatt inn til avhør, før de ble løslatt i dag.

Politiadvokat Hilde Haugen opplyser til VG at de er siktet etter paragraf 14, som går på særskilte forbud - blant annet å hensette dyr i hjelpeløs tilstand. Hun forteller at siktelsen er foreløpig og at den kan bli endret.







Tyveriet vakte sterke reaksjoner da det ble kjent torsdag.

– Har noen av disse tilstått?

– Det foreligger erkjennelse av å ha vært til stede inne på området til Atlanterhavsparken, men ingen har erkjent å ha borttatt pingviner eller egg, sier Haugen til VG.

– I ferd med å gi opp

Samtidig svinner håpet om å finne de tre smårollingene i live.

– Det håpet som er der, er veldig lite. Da må pingvinene være tatt hånd om innendørs og ha hatt det godt og varmt med for eksempel halm i en skoeske eller noe sånt, sier Tor Erik Standal, daglig leder ved Atlanterhavsparken, til VG.

Han forteller at de har vært mest bekymret for temperaturen pingvinene har vært utsatt for, men ifølge Standal begynner det også å bli kritisk dersom kidnappingsofrene ikke har fått mat.

VET DU NOE OM DETTE?KONTAKT VG HER!

– Det har gått ett og et halvt døgn, og det er veldig lenge å gå uten mat for disse småtassene. Vi er i ferd med å gi opp å finne dem i live, sier Standal, som håper på et pingvinmirakel.

Til smp.no forteller Standal at overvåkningsvideoen som har fanget tyveriet på tape viser at gjerningspersonene gikk målbevisst mot pingvinene.

– Det ble brukt lommelykt, og personene tok også bilder med blitz.

I internasjonal sammenheng er det ikke første gang det skjer en pingvinkidnapping.

Les også: Sjokkerende pingvin-sex avslørt etter 100 år

– Har plassert fuglene ut i naturen

Driftsleder Rune Veiseth opplyser til Sunnmørsposten at det har kommet konkrete tips i løpet av torsdag om at pingvinene ble satt ut i terrenget.

Torsdag kveld og natt til fredag pågikk leteaksjonen for fullt. Også russ bidro i letingen.

Overvåkingsbilder viser at syv personer har vært inne i Atlanterhavsparken, og politiet har avhørt syv russ. Ifølge Veiseth har en av dem erkjent å ha vært med på pingvin-kidnappingen.

– Det kom en russejente ned hit sammen med politiet og fortalte at hun visste hvem det var, fordi hun var en av dem. Og det vi har fått høre nå er at noen av dem har kjørt ned i området her og plassert fuglene ut i naturen, men altså nekter å si hvor. Det skal ha skjedd torsdag ettermiddag, sier Veiseth til Dagbladet.

– Ufattelig

Politiet avviser å kjenne til at russen har innrømmet ugjerningen.

– Jeg vil ikke si noe om hva som har kommet frem i avhør, men det er ingen som har erkjent noe skyld, sier operasjonsleder John Kåre Flo ved Sunnmøre politidistrikt til smp.no.

Les også: Kjendispingvinen «Happy Feet» kan ha blitt haimat

Atlanterhavsparkens driftsleder er svært oppgitt over at russen ikke vil bidra til at de kan finne de tre kyllingene.

– Her går det om lag tretti russ i regn og sur vind ute i terrenget for å forsøke å bøte på det inntrykket sju russ ser ut til å ha skapt. Og samtidig sitter det altså sju russ i avhør hos politiet og nekter å fortelle hvor de har satt ut kyllingene. Det er helt ufattelig, sier han.

– Stygt overtramp

Daglig leder i Atlanterhavsparken, Tor Erik Standal, sier at det går mye rykter rundt de stjålne pingvinene, men at status fortsatt er den samme: Pingvinene er ikke funnet.

Han er ikke kjent med det kollegaen har opplyst til Dagbladet, om at en russejente har tilstått. Standal kaller tyveriet en hodeløs handling.

– Dette er et stygt overtramp når man tenker på dyrevelferd. Det er miljøkriminalitet. De som har gjort det kan ikke ha tenkt seg om, for jeg nekter å tro at dette er representabelt for den menige mann, sier Standal.

Les også: Pingvin svømte feil - endte opp på New Zealand

Han forteller at Atlanterhavsparken har hatt pingviner siden 2008, at de i dag har 22 individer og at de som regel får ett kull med én til to kyllinger hvert år av den utrydningstrudede arten.

– Tre stykker er det meste vi har hatt. Dette var hele årets kull. Det ligger igjen ett egg, men vi vet ikke om det er bekfruktet eller ei - det vil vi antakelig få svar på innen noen dager, sier han.

Da VG snakket med Standal i nitiden fredag morgen visste han ikke om det også i dag vil bli lett etter kyllingene i området rundt Atlanterhavsparken.

Publisert: 15.05.15 kl. 07:15 Oppdatert: 15.05.15 kl. 16:50

Les også

Mer om Dyr